Είμαι δικηγόρος Καλαμάτας (απόφοιτος της Νομικής Σχολής του Αριστοτελείου Πανεπιστημίου Θεσσαλονίκης) και Διαπιστευμένος Διαμεσολαβητής από το Υπουργείο Δικαιοσύνης, Διαφάνειας και Ανθρωπίνων Δικαιωμάτων.

Τον Φεβρουάριο του 2015 ολοκλήρωσα με επιτυχία το **βασικό κύκλο εκπαίδευσης στη Διαμεσολάβηση** στις εγκαταστάσεις του Προμηθέα, απ’τον διεθνώς αναγνωρισμένο βρετανικό φορέα facilit8 με την Amanda Bucklow, τον Charles Middleton Smith και τους Έλληνες εκπαιδευτές Σπύρο Αντωνέλο και Ελένη Πλέσσα. Το καλοκαίρι του ίδιου έτους το όνομά μου προστίθεται στη λίστα των Διαπιστευμένων Διαμεσολαβητών του Υπουργείου έπειτα από επιτυχημένες γραπτές και προφορικές εξετάσεις.

Έξι μήνες μετά, τον Φεβρουάριο του 2016, έλαβα και τον αναγνωρισμένο διεθνή τίτλο **μετεκπαίδευσης στη Διαμεσολάβηση** (εκπαίδευση προχωρημένου επιπέδου) Advanced Mediation Training του φορέα ADR Center με καθηγητές τον Greg Bond και τις Ελληνίδες εκπαιδεύτριες Έλενα Κολτσάκη και Νανά Παπαδογεωργάκη.

Έχω, επίσης, παρακολουθήσει και ολοκληρώσει μαθήματα *διαπραγματεύσεων*του πανεπιστημίου του **Michigan**, *δημιουργικής επίλυσης προβλημάτων* του πανεπιστημίου της **Minnesota**, *Θετικής Ψυχολογίας* του πανεπιστημίου της **North Carolina (Chapel Hill)**, *Θέματα Ψυχολογίας στην Ποινική Διαδικασία* του πανεπιστημίου **Queensland** της Αυστραλίας καθώς και *Ψυχολογικές Πρώτες Βοήθειες* του πανεπιστημίου του **Johns Hopkins**.

Η αγάπη μου και το ενδιαφέρον μου για τα παιδιά, με έκαναν πολύ νωρίς να στραφώ αφιλοκερδώς στην εθελοντική κοινωνική προσφορά. Από το 2002 συνεχώς δραστηριοποιούμαι δημιουργώντας και συμμετέχοντας σε οργανισμούς νεότητας τόσο στην Θεσσαλονίκη όσο και στην Καλαμάτα, σε κατασκηνώσεις και εθελοντικές ομάδες ανηλίκων. Την περίοδο αυτή ασχολούμαι, μεταξύ άλλων, με την προώθηση του θεσμού της **Σχολικής Διαμεσολάβησης** και τη συμβουλευτική σε **θέματα συγκρούσεων**. Είμαι, επίσης, ενεργό μέλος του εθελοντικού οργανισμού του Χαμόγελου του Παιδιού.

Ιδιαίτερα τιμητική στιγμή αποτέλεσε η συμμετοχή μου ως μέλος της *ελληνικής εξαμελούς αποστολής* που συμμετείχε μαζί με εκπροσώπους ακόμη πέντε ευρωπαϊκών χωρών στο πρόγραμμα **«Restorative circles for Citizens in Europe»** που έλαβε χώρα στο Lecce της Ιταλίας όπου και ***πιστοποιηθήκαμε*** *ως* ***Keepers*** στη διαδικασία των **Επανορθωτικών Κύκλων**. Από τον Ιανουάριο ως και τον Ιούνιο του 2017 αναλάβαμε επιτυχώς το ενδιαφέρον έργο του συντονισμού επανορθωτικών κύκλων σε Αθήνα και Θεσσαλονίκη.

Τον Μάιο του 2018 (από 07.05.2018 έως 16.05.2018) συμμετείχα ως μέλος της *τριμελούς ελληνική αποστολής* στο εκπαιδευτικό πρόγραμμα **«Look Closer»** που πραγματοποιήθηκε στο Balestrand της Νορβηγίας.

Τον Σεπτέμβριο του 2019 είχα την μεγάλη χαρά και τιμή να συμμετάσχω στο Συμπόσιο για την ενεργητική πολιτική συμμετοχή των νέων που συνδιοργανώθηκε από την Ευρωπαϊκή Επιτροπή και το Συμβούλιο της Ευρώπης και έλαβε χώρα το τριήμερο 18-20 Σεπτεμβρίου στο European Youth Center του **Συμβουλίου της Ευρώπης στο Στρασβούργο της Γαλλίας**. *Εκεί, παρουσίασα τους Επανορθωτικούς Κύκλους με workshop που έγινε στις 19 του Σεπτεμβρίου.*

Από τον Ιούνιο του 2018 ως και σήμερα έχουμε ξεκινήσει σειρά Επανορθωτικών Κύκλων στην πόλη της Καλαμάτας με σκοπό να γνωρίσει το κοινό της Καλαμάτας την ιδέα της Επανορθωτικής Δικαιοσύνης αλλά και τα ευεργετικά αποτελέσματα της βιωματικής συμμετοχής στον Κύκλο.

Από τις αρχές του 2016 διατηρώ την **ιστοσελίδα** ([www.artofmediation.gr](http://www.artofmediation.gr)). Επίσης, έχω τη δική μου σειρά σύντομων ηχογραφήσεων (**podcasts**) με θεματικές γύρω από τις συγκρούσεις, το διάλογο, τις διαπραγματεύσεις και τους εναλλακτικούς τρόπους επίλυσης διαφορών με κανάλια στο Anchor, Spotify και το YouTube. Η σειρά τιτλοφορείται ‘art of mediation’.

Αρθρογραφώ στον τύπο (έγγραφο και διαδικτυακό) εδώ και 4 χρόνια. Διοργανώνω συχνές παρουσιάσεις σε επιχειρήσεις, σχολεία και σε εταιρίες με θεματικές που προαναφέρθηκαν.

Τέλος, είμαι μέλος του **ADR Point**, του μοναδικού ως τώρα πιστοποιημένου από την Ευρωπαϊκή Επιτροπή ιδιωτικού φορέα εναλλακτικής επίλυσης διαφορών.